Michel Tornéus

Michel Tresor Komesha Tornéus (født 26. mai 1986 i Norsborg i Botkyrka kommune) er en svensk friidrettsutøver, som konkurrerer i lengdehopp. Han representerte Sverige under Sommer-OL 2012, der han ble nummer 4 i lengdehoppkonkurransen. Hans fremste internasjonale meritt er 1.-plass ved EM i friidrett innendørs 2015, der han satte svensk rekord med 8,30 meter. 
Hans far er fra Den demokratiske republikken Kongo, og hans mor er fra Boden i Norrbottens län.


== Idrettskarriere ==
2003-2004Tornéus vant lengdehopp ved Ungdomsfinnkampen i 2003.Han ble svensk juniormester innendørs i 2004, der han satte personlig rekord med 7,17 meter. Ved Världsungdomsspelen 2004 vant han både lengdehopp og 300 meter hekk. Han kom på 7.-plass ved det svenske mesterskapet både innendørs og utendørs, og hans lengste hopp dette året ble 7,41 meter. Hans årsbeste i andre øvelser ble bl.a. 11,23 på 100 meter, 22,41 på 200 meter og 1,92 i høyde.
2005-2006I 2005 kom han på 2.-plass ved det svenske mesterskapet innendørs, bak David Frykholm. Her vant danske Morten Jensen konkurransen, men deltok ikke i SM. Ved det svenske juniormesterskapet innendørs vant han lengdehopp, og kom på 2.-plass på 60 meter hekk, bak Per Strandquist. 19 år gammel vant han Världsungdomsspelen i Göteborg med et hopp på 7,94 meter, som bare var 1 cm unna den svenske juniorrekorden. I slutten av juli deltok han ved junior-EM i friidrett 2005, der han kom på 4.-plass med 7,63 meter, samme lengde som greske Mihail Mertzanidis-Despoteris som kom på 3.-plass. Han vant sitt første SM-gull som senior i 2005, da han vant det svenske mesterskapet i friidrett utendørs i Helsingborg i august, med et bestehopp på 7,81 meter. Ved Finnkampen 2005 kom han på 5.-plass.Han var skadet i 2006, og deltok bl.a. ikke i SM.
2007-2008Ved U23-EM i friidrett 2007 i Debrecen kvalifiserte han seg til finalerunden, der han hoppet 7,53 og kom på 10.-plass. Han forsvarte SM-gullet sitt i lengdehopp ved SM utendørs i august, der han hoppet 7,85 meter. Ved Finnkampen 2007 kom han på 5.-plass, som året før. 
I 2008 vant han det svenske mesterskapet innendørs i Malmö i februar. Sverige deltok i First League ved Europacupen i friidrett 2008, som ble arrangert i Istanbul. Tornéus kom her på 3.-plass i lengde, og deltok også på Sveriges stafettlag som kom på 4 x 100 meter, som kom på 7.-plass. Han vant også SM utendørs i 2008, og kom på 3.-plass ved Finnkampen.

2009Den 31. januar 2009 satte Tornéus ny personlig rekord innendørs med 7,95 da han vant lengdekonkurransen ved 5-nasjonersturneringen Aviva Five Nations International i Glasgow. Han deltok ikke ved det svenske mesterskapet innendørs, på grunn av feber. I februar kom han på 2.-plass ved GE-galan i Globen, med 7,87 meter, og han deltok også ved EM i friidrett innendørs 2009, der han endte på 17.-plass i kvalifiseringsrunden, og nådde ikke finalerunden. Sverige deltok i Super League ved Lag-EM i friidrett 2009, og Tornéus kom der på 9.-plass i lengde, som ga 4 poeng i lagkonkurransen. Sverige kom på 12. og siste plass i Super League, og rykket dermed ned til First League. Ved Världsungdomsspelen 2009 vant han lengde, med ny personlig rekord utendørs på 8,11 meter, og ble med det den tredje svenske utøveren som hoppet lenger enn 8 meter. Han deltok ved VM i friidrett 2009, men kom på 28.-plass i kvalifiseringsrunden, og nådde ikke finalen. Han ble svensk mester utendørs, med ny mesterskapsrekord på 8,09 meter. Han vant lengdehopp ved Finnkampen 2009. 

2010Tornéus ble svensk mester både innendørs og utendørs i 2010. Han deltok ved VM i friidrett innendørs 2010 i Doha, og kom der på 16.-plass i kvalifiseringsrunden med 7,71 meter. Han ble dermed ikke med i finalerunden. Den 31. mai hoppet han 8,18 meter ved et stevne i Hellas, og var kun 3 cm unna Mattias Sunneborns svenske rekord fra 1996. Riktignok var dette med  2,1 m/s medvind, så lengden teller ikke som offisiell personlig rekord, og ville ikke gitt nasjonal rekord. Sverige deltok i First League ved Lag-EM i friidrett 2010, og Tornéus vant lengdekonkurransen, noe som ga 12 poeng til Sverige i lagkonkurransen, der de kom på 2.-plass og rykket opp til Super League igjen i 2011. I juli gjorde han et nytt langt hopp med for mye medvind til at det telles i offisielle statistikker - han hoppet 8,21 i Lapinlax i Finland. Ved EM i friidrett 2010 i Barcelona satte han ny personlig rekord i kvalifiseringsrunden med 8,12 meter, som var 6. beste resultat. Han greide bare 7,92 meter i finalen, og kom der på 9.-plass. Tyske Christian Reif vant EM-gullet, med 8,47 meter. Han vant igjen lengdehopp Finnkampen i 2010. Han deltok i Diamond League 2010, og fikk 2.-plass i Gateshead som beste resultat, men kom fire ganger på topp 7. Igjen vant han lengdehopp ved Finnkampen. 

2011I februar 2011 vant han lengde i en landskamp mellom Sverige, Norge og Finland, og samme måned satte han personlig rekord innendørs i Vasa med 8,10 meter. Dette var hans første gyldige hopp over 8 meter, og det tredje lengste hoppet i verden hittil dette året. Denne rekorden forbedret han ved XL-galan i Globen, til 8,13 meter.Ved SM innendørs 2011 i Göteborg vant han SM-gull med et lengstehopp på 7,68 meter. I mars representerte han Sverige ved EM i friidrett innendørs 2011, der han kom på 7.-plass. Han deltok ved Bislett Games, der han kom på 4.-plass med 7,95 meter. Ved Lag-EM i friidrett 2011 deltok Sverige i Super League, og Tornéus satte her personlig rekord på 8,19 meter, og kom på 2.-plass i lengde, kun slått av russiske Aleksandr Menkov. Sverige kom imidlertid sist i lagkonkurransen, og rykket ned til First League igjen. I slutten av juni skadet han hælen i et stevne i Sollentuna, og måtte bl.a. stå over DN Galan.Han måtte se seg slått av Andreas Otterling ved SM utendørs i august, der Otterling hoppet 7,97 meter, og Tornéus kom på 2.-plass med 7,79 meter. Han deltok også ved VM i friidrett 2011, der han kom på 27.-plass i kvalifiseringen, og fikk ikke hoppe i finaleomgangen. Han kom på 3.-plass i Finnkampen, bak to finske utøvere.

2012Tornéus ble svensk mester i lengdehopp innendørs for fjerde gang i 2012, og slo Mattias Sunneborn med nesten en halv meter. Ved VM i friidrett innendørs 2012 i Istanbul hoppet han 7,85 meter i kvalifiseringsrunden, som var 9. beste resultat, og han ble dermed ikke blant de åtte som hoppet finaleomgangen. Han fikk bronse ved EM i friidrett 2012, bak Sebastian Bayer og Luis Méliz, der han hoppet 8,17 meter og var bare 2 cm unna sin personlige rekord. Dette var han første internasjonale medalje individuelt. Han representerte også Sverige ved sommer-OL 2012 i London, og var bare 1 cm unna bronsemedalje, med et hopp på 8,11 meter. 
Han satte ny svensk rekord i lengde utendørs den 22. juni 2012 ved et stevne i Kuortane i Finland, der han hoppet 8,22 meter og slo Mattias Sunneborns 16 år gamle svenske rekord. I slutten av august vant han SM-gull i lengdehopp utendørs for sjette gang, og han vant også tresteg.

2013Den 17. januar 2013 forbedret han innendørsrekorden sin til 8,15 da han vant SM innendørs. Ved XL-galan 22. februar slo han den svenske rekorden innendørs, da han hoppet 8,20. Han forbedret denne rekorden ytterligere ved EM i friidrett innendørs 2013 i Göteborg, der han hoppet 8,27 i første hopp, og senere 8,29. Dette holdt til EM-sølv, bak russiske Aleksandr Menkov. 
Ved Lag-EM i friidrett 2013 deltok Sverige i First League, og Tornéus kom på 2.-plass med 7,95 meter, kun slått av finske Eero Haapala med 1 cm. Sverige kom på 2.-plass sammenlagt i First League, og rykket opp til Super League. Han lyktes ikke helt ved VM i friidrett 2013, der han ble stående med 7,75 meter, og endte på 19.-plass i kvalifiseringsrunden. Ved SM utendørs i Borås vant han på nytt gull i lengdehopp. 

2014Ved SM innendørs 2014 i Göteborg vant han sitt sjette SM-gull i lengde innendørs, denne gangen hoppet han 7,91 meter. Ved VM i friidrett innendørs 2014 hoppet han 8,08 i kvalifiseringsrunden og 8,21 i finalen, og fikk dermed bronse bak Mauro Vinícius da Silva og Li Jinzhe. Han deltok igjen ved Lag-EM i friidrett 2014 (Super League), og kom der på 5.-plass i lengdehopp. Sverige endte på 9.-plass i dette lag-EM, og beholdt plassen i Super League. 5.-plass ble det også ved EM i friidrett 2014, der han greide 8,09 i siste hopp. Greg Rutherford vant gullet i dette mesterskapet. 
I august ble han svensk mester utendørs, med 8,01 meter. 

2015Han vant SM innendørs 2015, 15 cm foran Thobias Nilsson Montler fra Malmö AI. Den 6. mars vant han gull ved EM i friidrett innendørs 2015 i Praha, der han satte svensk rekord med 8,30 i finalen, og vant foran tsjekkiske Radek Juška (8,10) og sin landsmann Andreas Otterling (8,06). 
Ved VM i friidrett 2015 mislyktes han helt, og gjorde tre hopp med overtramp. Han ble dermed stående uten gyldig resultat, og ble ikke med videre til finalerunden.


== Utmerkelser ==
2011 - Stora grabbars och tjejers märke


== Referanser ==


== Eksterne lenker ==
(en) Michel Tornéus – Olympics.com 
(en) Michel Tornéus – Olympic.org 
(en) Michel Tornéus – Olympedia 
(en) Michel Tornéus – Sports-Reference (OL-resultater – arkivert) 
(sv) Michel Tornéus – Sveriges olympiske komité 
(en) Michel Tornéus – World Athletics 
(en) Michel Tornéus – Diamond League 
(en) Michel Tornéus – Track and Field Statistics 
(se) Offisiell hjemmeside Arkivert 25. oktober 2015 hos Wayback Machine.
(se) Profil hos Sveriges Olympiska Kommitté
(en) Profil hos European Athletics
(en) Profil hos All-Athletics Arkivert 4. juli 2014 hos Wayback Machine.
(en) Profil hos Diamond League